钦定古今图书集成/明伦汇编/官常典/第533卷 > 汤和
## 钦定古今图书集成/明伦汇编/官常典/第533卷 > 汤和

按《明外史》本传：“和字鼎臣，濠人。幼有奇志嬉戏，常习
骑射，部勒群儿。及长，身长七尺，倜傥多计略。滁阳王
初起，和率壮士十馀人归之。以千户从太祖攻大洪
山，克滁州，授管军总管，遂从取和州。时诸将多太祖等夷，莫肯为下。和长太祖三岁，独奉约束甚谨，太祖
甚悦之。从定太平，获马三百。从击陈埜先水军，流矢”
中左股，拔矢复斗，卒与诸将破擒埜先。别下溧水、句
容，从平集庆。从徐达取镇江，进统兵元帅。徇奔牛、吕
城，降陈保二，取金坛。常州既下，以和为枢密院同佥
守之。常与吴接境，张士诚间谍百出，和防御严密，敌
莫能窥。再寇再击却之，俘斩千计。进攻无锡，大破吴
军于锡山，走莫天祐，掳其妻子。进中书左丞。以舟师
徇黄杨山，败吴水军，获千户四十九人。拜平章政事。
援长兴，与张士信战城下，城中兵出夹击，大败之，俘
卒八千，解围而还。讨平江西诸山寨。永新守将周安
叛，进击败之，连破其十七寨。围城三月，克之，执安以
献。还守常州。从大军伐士诚，克太湖水寨，下吴江州。
围平江，斗于阊门，飞炮伤左臂。召还应天，创愈，复往
攻，克之。论功，赐金帛。初建御史台，以和为左御史大
夫兼太子谕德。寻拜征南将军，与副将军吴祯率常
州、江阴诸军讨方国珍。渡曹娥江，馀姚、上虞皆下。进
攻庆元，庆元亦下。国珍走入海，追击败之，获其大帅
二人，海舟二十五艘，斩馘无算。还定诸属城，而使使
招国珍。国珍所部皆降，国珍不得已，亦诣军门降，得
水陆卒二万四千，海舟四百馀艘，浙东悉定。遂与副
将军廖永忠伐陈友定，自明州由海道乘风径抵福
州之五虎门，驻师南台，使人谕降。不应，遂围之，败其
平章《曲出》兵于城下。参政袁仁请降，遂乘城入，分兵
徇兴化、漳、泉及福宁诸州县未下者。进攻延平，围十
日而城下，擒友定，献俘京师，时洪武元年二月也。大
军方北伐，命造舟明州，运粮输直沽。海多飓风，输镇
江而还。拜偏将军。从大将军西征，与右副将军冯胜
自怀庆逾大行，取泽、潞、晋、绛诸州郡。从大将军拔河
中。明年渡河入潼关，分兵趋泾州，使部将招降张良
臣。既而复叛。会大军围庆阳，执斩之。越六盘山，逐馀
寇还京师。论功，赏金币当大将军之半。又明年，复以
右副副将军从大将军讨扩廓，败之于定西，遂定宁
夏。逐北至察罕脑儿，擒其猛将虎陈，获马牛羊十馀
万。徇东胜、大同、宣府，皆有功。还，授“开国辅运推诚宣
力武臣”、荣禄大夫、柱国，封中山侯，岁禄千五百石，予
世券。四年拜征西将军，与副将军廖永忠率舟师溯
江伐夏。夏人以兵扼险，攻不克。江水暴涨，驻师大溪
口，久不进，而傅将军已自秦、陇深入，取汉中。永忠先
驱，破瞿塘关，入夔州。和乃引军继之，遂入重庆，降明
昇。师还，傅、廖二将军受上赏，而和不及。明年从大将
军北伐，遇敌于断头山，战败，亡一指挥。寻与李善长
营宫阙于中都，镇北平、彰德，甓其城。征察罕脑儿，大
获伯颜帖木儿，为边患。以征西将军驻防延安。伯颜
乞和，迺还。十一年春，进封信国公，岁禄三千石，俾议
军国事。数出中都、临清、北平，练军伍，完城郭。十四年，
以左副将军北伐，覆敌灰山营，获其平章别里哥、枢
密使，久通而还。十八年，思州蛮叛，和以征卤将军从
楚王讨平之，俘获四万，悉禽其酋以归。和沈敏多智
数，颇有酒过。先守常州时，尝请事太祖，不得醉，出怨
言曰：“吾镇此城，如据屋脊坐，左顾则左，右顾则右。”太
祖闻而御之，论封功臣，以和征闽时放遣陈友定馀
孽，入郡复扰。师还，为秀兰山贼所袭，失二指挥，故不
封公。伐蜀还，面数其逗挠罪，顿首谢，乃已。其封信公
也，犹数其常州时过失，镌之券。于时帝春秋寖高，天
下无事，魏公、曹公皆已前卒，意不欲诸将久典兵，未
有以发也。和以间从容为帝言：“臣犬马齿长，不堪复
任驱策，愿得归故乡，为容棺之墟，以待骸骨。”帝乃大
悦，立赐钞，治第中都，并为诸公侯治第。既而倭寇上
海，帝患之，顾谓和曰：“卿虽老，强为朕一行。”和请与方
鸣谦俱。鸣谦，国珍从子也，习海事。帝尝访以御倭策。
鸣谦曰：“倭海上来，则海上御之耳。能量地远近置卫
所，陆聚兵，水具战舰，错置其间，倭无所得入，入亦无
所得。若纵之登岸，则难制矣。”帝曰：“善。安所得”戍卒？对
曰：“兵兴以来，民甚畏卒，而慕为之。若四民籍一以为
兵，固无所苦也。”帝以为然，遣和董其事。和乃度地于
浙西，东并海设卫所，城五十有九，选丁壮三万五千
人筑之。尽发州县钱及籍罪人赀给役，役夫往往过
望。而民家墙除碓硙之石，率发以佐筑，浙人颇苦之。
或谓和曰：“民讟矣，奈何？”和曰：“成远算者不近量，任大
事者不细谨，国无备及于戈鋋，井里将墟，安所得碓
硙乎？复有讟者齿吾剑”，逾年而城成。稽军次，定考格，
立赏，令浙东民四丁以上者，户取一丁戍之，凡得五
万八千七百馀人。明年，闽中并海，城工亦竣，还报命，
而和新第亦成。和率妻子陛辞，赐黄金三百两，白金
二千两、钞三千锭，彩币四十有副。夫人胡氏赐亦称
是，并降玺书褒谕，诸功臣莫得比焉。自是和岁一朝
京师。二十三年，朝元旦，感疾失音，帝即日临视，惋叹
久之，遣还里。疾小间，复命其子鼎迎至都，俾以安车
入内殿，宴劳备至，赐金帛御膳、法酒相属。其夏，奸党
事觉，公侯坐死者二十馀人。又三年，穷治逆党，诸功臣先后丽法，稀得免者，而和卧疾自如。二十七年，和
疾寖笃，不能兴，帝思见之，诏以安车入觐，手拊摩之，
与叙里闬故旧及兵兴艰难事甚悉，和不能对，稽首
而已。帝为流涕，厚赐金帛为葬费。明年卒，年七十。追
封东瓯王，谥襄武。和晚年益为恭慎，入闻国论，一语
不敢外泄。媵妾百馀，病后悉资遣之。所得赏赐，多分
遗乡曲故旧及贫无告者。而所筑沿海城戍皆坚致，
久而不圮。正德、嘉靖间，倭屡入寇，浙人赖以自保，多
歌思之。巡按御史请于朝，立庙以祀。